ไม่กังวลกรณีส่งศาลรัฐธรรมนูญตีความคุณสมบัตินายกรัฐมนตรี เชื่อ ไม่กระทบกับความเชื่อมั่นของรัฐบาล
รองนายกรัฐมนตรี ไม่กังวลกรณีส่งศาลรัฐธรรมนูญตีความคุณสมบัตินายกรัฐมนตรี เชื่อ ไม่กระทบกับความเชื่อมั่นของรัฐบาล พร้อเผยถึงกรณีสถานการณ์ภาคใต้พล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม ให้สัมภาษณ์ก่อนเป็นประธานประชุมคณะกรรมการนโยบายแก้ปัญหาแรงงานต่างด้าวและการค้ามนุษย์ ด้านแรงงาน (กนร.) ที่กระทรวงแรงงาน เปิดเผยว่า ในช่วงเวลาที่ใกล้เปลี่ยนผ่านรัฐบาล ไม่ได้มีผลกระทบกับวาระการประชุมวันนี้แต่อย่างใด ส่วนกรณีมีการส่งคุณสมบัตินายกรัฐมนตรีไปยังศาลรัฐธรรมนูญเพื่อตีความนั้นก็ไม่ได้กังวล ก็ยังทำงานได้อยู่ และไม่กระทบกับความเชื่อมั่นของรัฐบาล ซึ่งผู้ตรวจการแผ่นดินก็เคยตรวจสอบเรื่องนี้แล้ว ผู้สื่อข่าวถามถึงกรณีคุณสมบัติของ ร.อ.ธรรมนัส พรหมเผ่า ที่เคยมีคดีที่ต่างประเทศ จะกระทบกับการรับตำแหน่งรัฐมนตรีว่าการกระทรวงแรงงานหรือไม่นั้น พล.อ.ประวิตรฯ กล่าวว่า เป็นเรื่องของเจ้าหน้าที่ในการตรวจสอบ เมื่อถามต่อว่าแล้วตำแหน่งของพล.อ.ประวิตร ชัดเจนแล้วหรือไม่ พล.อ.ประวิตร ตอบยิ้มๆ ว่า ไม่ชัดเจนผู้สื่อข่าวถามยังถึงสถานการณ์ความรุนแรงในภาคใต้ที่ถี่ขึ้น พล.อ.ประวิตร วงษ์สุวรรณ รองนายกรัฐมนตรี กล่าวว่า ที่ผ่านมารัฐบาลได้พยายามทำทุกอย่างเพื่อป้องกันไม่ให้เกิดเหตุขึ้น และพยายามพูดคุยกับประชาชนให้เข้าใจ แต่ก็ยังมีผู้ไม่หวังดีกับรัฐบาล ส่วนการป้องกันไม่ให้เจ้าหน้าที่อาจเกิดเหตุถูกกระทำซ้ำนั้น ทางเจ้าหน้าที่ทราบเรื่องนี้อยู่แล้ว นอกจากนี้ ผู้สื่อข่าวยังถามถึงกรณีเจ้าหน้าที่ตำรวจมีการตั้งเงื่อนไขถึงการคุ้มครองจ่านิว หรือนายสิรวิชญ์ เสรีธิวัฒน์ หลังออกจาก รพ. ต้องไม่ยุ่งเกี่ยวกับการเมือง ว่า แล้วแต่เจ้าหน้าที่ตำรวจ ให้ทางตำรวจเป็นผู้ดำเนินการ